
תקנות עבודת הנוער (פנקס לרישום נערים) (תיקון), התשס"ד-2004

היו”ר שאול יהלום:

	שלום, אני פותח את ישיבת הוועדה. יש לנו בקשה משר התמ"ת לאשר תקנות עבודת נוער. 

נועה וגנר:

	התקנות האלה משלימות תקנות קיימות, שקובעות מה פרטים שצריך לכלול פנקס לרישום נערים, זה פנקס שמחזיק אצלו המעביד שמעסיק נער ורושם פרטים לגבי הנער. היום אנחנו מדברים על פרטים של שם, שם משפחה, מספר זהות, מספר פנקס העבודה ופירוט מדויק של מסגרת יום העבודה, כולל הפסקות ושל שבוע העבודה. יש פרטים נוספים של תאריך תחילת העבודה ותאריך שבו חדל הנער לעבוד. 

	עלו טענות לגבי הנושא של פירוט מדויק של מסגרת יום העבודה. אנחנו פרשנו את זה ואנחנו עדיין מפרשים את זה כרישום נוכחות של הנער. בלי הפירוט הזה אין רישום נוכחות של הנער. עלו טענות שהפריט הזה בתקנות לא מחייב עריכת רישום קבוע של הנער, ואנחנו רוצים להבהיר, מעל לכל ספק, שיש חובת רישום נוכחות של נער, כפי שיש חובה לערוך רישום נוכחות של מבוגרים.   

	פרטי המען של הנער, הוא פריט שמופיע גם לגבי מבוגרים, ואנחנו חושבים שיש מקום להשאיר כזה פריט. לגבי פרטי מועדי החופשה והמחלה, אנחנו מבקשים שהדברים האלה יירשמו אצל המעביד באופן סדיר, כולל אישור המחלה שהיום אין חובה להחזיקו בפנקס. אנחנו חושבים שרצוי שנער יידע מתי הוא היה חולה וכמה ימים הוא ניצל את ימי המחלה.

יגאל יאסינוב:

	האם יש הבדל בין הרישום של המבוגרים לבין מה שאתם מציעים? בהרבה מקומות יש כרטיס מגנטי. השאלה היא מהם ההבדלים הטכניים.

נועה וגנר:

	אנחנו מבקשים, ויכול להיות שנעשה זאת גם לגבי מבוגרים, לעשות רישום אלקטרוני או רישום שהעובד יחתום עליו. היום, המעביד רושם שעות, ואחר כך בא העובד ואומר שהוא רשם שעות אחרות. 

יגאל יאסינוב:

	באותם מקומות בהם יש רישום אלקטרוני, צריך להוסיף אישור של העובד הקטין על הרישום הזה, ובאותם מקומות שאין רשיום אלקטרוני, צריך לעשות את זה בפנקס.

נועה וגנר:

	אם זה רישום אלקטרוני, אין צורך בחתימתו של הנער. במקרה של רישום ידני, אנחנו מבקשים שתהיה חתימה של הנער, כדי שהנער יוכל לדעת מה הטענה של המעביד לגבי שעות העבודה שלו. פריט אחד ששונה מהמבוגרים, הוא פריט של ימי המחלה. היום לא חייבים לנהל לגביו רישום כשזה נוגע למבוגרים.  

היו”ר שאול יהלום:

	האם לגבי מעביד מבוגרים אין חובת רישום חופשה שנתית?




נועה וגנר:

	חובת רישום חופשה שנתית קיימת מכוח חוק חופשה שנתית, אבל לגבי מחלה אין חובה כזו. 

היו”ר שאול יהלום:

	יכול להיות ויכוח עצום בין המעביד לעובד. 

נועה וגנר:


	נכון. לכן אנחנו רוצים לעשות תיקון גם שם. 

היו”ר שאול יהלום:

	אנחנו מאשרים את התקנות. תודה רבה, הישיבה נעולה.

הישיבה ננעלה בשעה 10:45






































